Source: http://scripta.kotus.fi/visk/sisallys.php?p=1314
Timestamp: 2020-08-05 02:34:10+00:00
Document Index: 13296101

Matched Legal Cases: ['§ 1314', '§ 1314', '§ 538', '§ 543', '§ 110', '§ 1292', '§ 529', '§ 1333', '§ 1335', '§ 1341']

VISK - § 1314 Tarkemmin passiivin muotoaineksista
SISÄLLYS > ILMIÖT > Passiivi ja passiivimaiset rakenteet > Yleistä > Passiivi finiittisenä ja infiniittisenä > § 1314 Tarkemmin passiivin muotoaineksista
Yksipersoonainen passiivi on ensisijaisesti finiittinen. Infiniittimuotoja, joihin voi sisältyä passiivin tunnus, ovat partisiipit sekä E-infinitiivin inessiivi (tehtäessä) ja MA-infinitiivin instruktiivi (tehtämän). Infiniittisistä rakenteista kahdella on yksipersoonaisen passiivilauseen keskeisiä ominaisuuksia: referatiivirakenteella (a) (» § 538) ja temporaalirakenteella (b) (» § 543).
– – Espanjan ulkoministeri Javier Solana uskoo julkilausumasta päästävän sopuun tiistaina. (l) | – – poliisi ilmoitti iskussa käytetyn anastettua punaruskeaa Opel Kadett-autoa. (l)
Sähkömoottorilla liikuttaessa on tärkeä tietää paljonko latausta on jäljellä, – –. (l)
Muilla infinitiiveillä ei ole passiivimuotoa, vaan ne liittyvät passiivimuotoiseen finiittiverbiin (c):
Koska muutokseen ei osattu reagoida viisaasti, niin huonosti kävi. (l) | – – 1930-luvulla opittiin päällystämään linssin pinta heijastuksia estävällä kalvolla. (l)
Passiivimuotoiseen finiittiverbiin kuuluu tunnus ‑(t)tA-, jolla on useita variantteja (d) (» § 110). Yksinkertainen (d) ja liittomuotoinen (e) predikaatti ovat passiivissa varsin erilaiset:
katsotaan, syödään, tullaan, katsottiin, katsottaisiin (~ katsottais)
on katsottu, oli syöty, ei tultu, olisi katsottu, ei olisi katsottu
Yksinkertaisissa muodoissa on persoonapäätteen asemassa ‑Vn (vokaali ja n), mutta liittomuodoissa tätä ainesta ei ole, lukuun ottamatta passiivikongruenssia (ollaan katsottu » § 1292 – 1293). Liittomuodot koostuvat apuverbin yksikön kolmannen persoonan muodosta ja passiivisesta TU-partisiipista.
Muualla kuin liittomuodoissa passiivin partisiippien käyttö on lähempänä monipersoonaista passiivia (» § 529). Ne esiintyvätkin mm. verbiliitoissa, jotka toimivat monipersoonaisina passiiveina tai ovat muuten jossakin suhteessa passiivimaisia (» § 1333, 1342 – 1343). Eräät infiniittisen rakenteen sisältävät ilmaukset saavat monipersoonaisen passiivin tulkinnan ilman passiivin tunnusta, esim. agenttipartisiippirakenne Ne ovat minun tekemiäni (» § 1335) sekä kielteinen rakenne Työ on ~ jäi tekemättä (» § 1341).